એમ કહેવાય છે કે, લોકશાહીમાં ત્રણ જાગીર પૈકી સંસદ અને વહીવટી તંત્ર નબળાં પડે તો ત્રીજી જાગીર તરીકે સુપ્રીમ કોર્ટ(ન્યાયતંત્ર) જ્યુડિશિયલ એક્ટિવિઝમ કરે છે. પ્રવર્તમાન સંજોગોમાં કદાચ આ વાત સાચી લાગે છે. છેલ્લાં છ મહિનામાં સુપ્રીમ કોર્ટ દ્વારા સરકારની અને વહીવટી તંત્રની અવારનવાર ઝાટકણી કાઢવામાં આવી છે. ગત તા. ૨૬મીના રોજ એક પબ્લિક ઈન્ટરેસ્ટ લિટિગેશનની સુનાવણી દરમિયાન જસ્ટિસ મદન લોકુરની બેન્ચે કહ્યું હતું કે, સરકાર પોતાની નિષ્ફળતા ઢાંકવા ન્યાયતંત્રની ટીકા કરે છે, પરંતુ હકીકત એ છે કે વહીવટી તંત્ર કે સરકાર જ્યારે સમાજના દબાયેલા અને કચડાયેલાં વર્ગને ન્યાય ન આપે ત્યારે પબ્લિક ઇન્ટરેસ્ટ લિટિગેશનના માધ્યમથી સુપ્રીમ કોર્ટને દરમિયાનગીરી કરવાની ફરજ પડે છે. મામલો ગંગા નદીની સફાઈનો હોય, સામાજિક ન્યાય કે અધિકારીતાનો હોય, માનવ અધિકારોની સુરક્ષાનો હોય કે સ્ત્રી સુરક્ષા કે બાળરક્ષાનો હોય-…મૂળ વાત એ છે કે, સુપ્રીમ કોર્ટ દ્વારા અવારનવાર થતી ઝાટકણીથી સરકાર અકળાઈ ઊઠી હતી અને સુપ્રીમને બમણા જોરથી તાડુકવાની ફરજ પડી હતી. .